Филиалът на Монетния двор в Сан Франциско е открит през 1854 г. по време на Златната треска, за да оценява и тества добитото злато. Бързо надраства първоначалното си здание и се премества в нова сграда през 1874 г., която е една от малкото оцелели сгради след Голямото земетресение в Калифорния от 1906 г. и се помещава в нея до 1937 г. Производството се премества в ново здание, но дейността му е прекратена през 1955 г. за около десетина години. Отново е пуснат в експлоатация в средата на 60-те години на ХХ век поради недостига на монети в САЩ по това време. През 70-те години започва да поема от клона във Филаделфия изработката на юбилейни, възпоменателни и колекционерски монети с високо качество, като след 1975 г. работи почти само в тази област. Като свой знак филиалът използва буквата S.